Տ. Սահակ Եպսկ. Մաշալեան նախընթաց օր Մայր Աթոռ Սուրբ Էջմիածին ուղարկած նամակով խնդրած էր Ամենայն Հայոց Տ.Տ. Գարեգին Բ. Կաթողիկոսի օգնութիւնը եւ զինքը հրաւիրած՝ միջամտութեան։ Տ. Արամ Արք. Աթէշեան այս հարցը մեկնաբանեց ընդհանրապէս վերջին շաբաթներուն Մայր Աթոռ Սուրբ Էջմիածնի առանցքին շուրջ արձանագրուած զարգացումներուն լոյսին տակ։ «Մենք Մայր Աթոռ Սուրբ Էջմիածնի մէջ արդիւնաւէտ ժողովներ իրականացուցինք։ Իսթանպուլի մէջ իր աղմկարար հրաժարականէն վերջ, մեր հոգեւոր եղբայրը՝ Տ. Սահակ Եպսկ. Մաշալեան փափաքեցաւ, որ Վեհափառ Հայրապետը միջամտէ այս հարցին։ Մեր յարաբերութիւնները խափանուած էին։ Սուրբ Հոգւոյ առաջնորդութեան անհրաժեշտութիւնը կը զգայինք՝ մեր միջեւ ներդաշնակութեան եւ համաձայնութեան վերահաստատման համար։ Վեհափառ Հայրապետը, առաւելագոյն նախանձախնդրութիւնը ցուցաբերելով մեր պատրիարքութեան ինքնավարութեան նկատմամբ՝ մեզ հրաւիրեց աղօթքի։ Բարոյական վերականգնումի մը կարիքը կը զգայինք՝ մեր եղբայրութիւնը վերահաստատելու համար։ Այս նպատակով աղօթեցինք եւ որոնումներու ձեռնարկեցինք։ Այդ բոլորը հովանաւորած ըլլալուն համար խորապէս երախտապարտ ենք Վեհափառ Հայրապետին։ Մայր Աթոռ Սուրբ Էջմիածնի մէջ իր օրհնութեամբ մեր հասած համաձայնութիւնը ծանօթ է բոլորին։ Բայց եւ այնպէս, Վեհափառ Հայրապետէն հրաժեշտ առնելէ անմիջապէս վերջ, մեր սրբազան եղբայրները հեռացան այդ համաձայնութեան ոգիէն ու տարրէն։ Այս բոլորը ցաւով դիտարկեցինք, սակայն որեւէ հակազդեցութիւն ցոյց չտուինք՝ որպէսզի մեր տեղական խնդիրներուն շուրջ վէճերու առարկայ չդարձնենք Վեհափառ Հայրապետը», ըսաւ ան։